El projecte Activa Raval aspira a millorar les expectatives d'inserció laboral en aquest barri d'Algemesí
23 de novembre de 2018

El projecte Activa Raval es troba a ple rendiment. Es tracta d'una iniciativa que busca la inclusió social, la lluita contra la pobresa i qualsevol tipus de discriminació en aquest barri algemesinenc. Per açò es duen a terme diversos cursos per a facilitar la inserció laboral de persones en risc d'exclusió social i afavorir el seu accés al mercat laboral, amb una inclusió activa per a facilitar les oportunitats d'ocupació i fomentar la igualtat d'oportunitats. Activa Raval és una iniciativa de l'Ajuntament d'Algemesí i la Conselleria d'Igualtat i Polítiques Inclusives que compta amb fons de la Unió Europea per dur-ho a terme. El projecte compta amb una plantilla de tres orientadors laborals, quatre integradors socials, una professora i un oficial de manteniment que desenvolupen la seua labor en el Centre de Participació Ciutadana del Raval.

Entre les seues funcions està la de dur a terme tallers de perruqueria i maquillatge, carnet de manipulador d'aliments, carnet de manipulador de plaguicides, carnet de carretillero, prevenció de riscos laborals en la construcció, jardineria, manteniment d'obra, alfabetització digital, neteja d'edificis i mobiliari, empoderament de les dones i manteniment i reparació de persianes en domicilis particulars.

El sistema de treball s'inicia amb un diagnòstic individualitzat, es prepara també un itinerari per a cada persona que projecte les seues necessitats d'atenció social, desenvolupament competencial, orientació i mediació sociolaboral i alfabetització digital. Amb tot açò, es du a terme un acompanyament amb tutories individuals amb pràctiques laborals que poden portar a la inserció en empreses.

L'alcaldessa d'Algemesí, Marta Trenzano, ha assenyalat que amb aquests projectes d'Activa Raval i el projecte RIU es busca “anar més enllà de la pura política d'ajudes i ens plantegem com volem que siga el barri en el futur. Volem ajudar a les persones a formar-se i que puguen trobar un treball, que puguen construir el seu propi itinerari de vida, volem un barri dinàmic”.

La regidora de Benestar Social, Ana Girbés, ha destacat el treball individualitzat que es du a terme en vista a la seua inserció laboral.